CELEX: 32017R1943
Language: bg
Date: 2016-07-14 00:00:00
Title: Делегиран регламент (ЕС) 2017/1943 на Комисията от 14 юли 2016 година за допълване на Директива 2014/65/ЕС на Европейския парламент и на Съвета по отношение на регулаторните технически стандарти за информацията и изискванията за издаване на лиценз на инвестиционни посредници (Текст от значение за ЕИП. )

26.10.2017   
            
            
               BG
            
            
               Официален вестник на Европейския съюз
            
            
               L 276/4
            
         ДЕЛЕГИРАН РЕГЛАМЕНТ (ЕС) 2017/1943 НА КОМИСИЯТА
   от 14 юли 2016 година
   за допълване на Директива 2014/65/ЕС на Европейския парламент и на Съвета по отношение на регулаторните технически стандарти за информацията и изискванията за издаване на лиценз на инвестиционни посредници
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2014/65/ЕС на Европейския парламент и на Съвета от 15 май 2014 г. относно пазарите на финансови инструменти и за изменение на Директива 2002/92/ЕО и на Директива 2011/61/ЕС (1), и по-специално член 7, параграф 4 от нея,
   като има предвид, че:
   
               (1)
            
            
               За да могат компетентните органи да извършат задълбочена оценка в рамките на процедурите за одобряване и отхвърляне на исканията за издаване на лиценз на инвестиционните посредници, от кандидатите следва да се изисква да представят пред компетентните органи точна информация към момента на първоначалното искане за издаване на лиценз. Компетентният орган следва да запази правото да поиска допълнителна информация от кандидата в рамките на процеса на оценяване в съответствие с критериите и сроковете, установени в Директива 2014/65/ЕС.
            
         
               (2)
            
            
               С цел да се гарантира, че оценката на компетентния орган се основава на точна информация, е изключително важно кандидатът да представи копия от дружествените си документи, включително заверено копие от учредителните документи, правилника и устава, както и копие от вписването на дружеството в националния регистър на дружествата.
            
         
               (3)
            
            
               Кандидатът следва да представи информация относно източниците на наличния капитал, включително средствата, използвани за прехвърляне на финансови ресурси при набирането на капитал, за да се даде възможност на компетентните органи да преценят дали са били спазени всички съответни изисквания в областта на финансовите престъпления.
            
         
               (4)
            
            
               Когато заявлението се подава от новосъздадени субекти, те може да са в състояние да предоставят информация единствено относно начина на набиране на капитал и видовете и размера на капитала, който ще бъде набран. Независимо от това, преди да издадат лиценз, компетентните органи следва да получат доказателства за внесения акционерен капитал и другите видове набран капитал, както и информация за източниците на капитала. Такива доказателства могат да включват копия от съответните капиталови инструменти и приложимите банкови извлечения.
            
         
               (5)
            
            
               С цел да се позволи на компетентните органи да оценят репутацията на лицата, които ще ръководят дейността на инвестиционния посредник, предложените акционери и съдружниците с квалифицирано дялово участие, е важно кандидатът да бъде задължен да предостави информация относно тези лица.
            
         
               (6)
            
            
               За да оценят опита на лицата, които ще ръководят дейността на инвестиционния посредник, компетентните органи следва да получат от кандидата информация относно съответното образование и професионално обучение, както и професионалния опит на членовете на ръководния орган и лицата, действително ръководещи стопанската дейност, и съответните им правомощия и упълномощени лица.
            
         
               (7)
            
            
               Компетентните органи следва да получат от кандидата финансова информация относно инвестиционния посредник, която да им позволи да оценят неговата финансова стабилност.
            
         
               (8)
            
            
               Тъй като към момента на подаване на заявлението новосъздадените посредници може да не са в състояние да предоставят информация относно одиторите, тези кандидати следва да бъдат освободени от задължението за предоставяне на тази информация на компетентния орган, освен когато одиторите вече са били определени.
            
         
               (9)
            
            
               Информацията, свързана с оценката на организационната структура на инвестиционния посредник, следва да включва подробни данни относно системата за вътрешен контрол, относно мерките за установяване на конфликти на интереси и относно механизмите за гарантиране на клиентските активи, така че компетентният орган да може да прецени дали инвестиционният посредник ще бъде в състояние да изпълнява задълженията си по член 16 от Директива 2014/65/ЕС.
            
         
               (10)
            
            
               Националните компетентни органи могат да издадат лиценз за инвестиционен посредник на физическо лице или на юридическо лице, управлявано от едно-единствено физическо лице. Поради това е целесъобразно да се определят изисквания за издаване на лиценз, приложими за управлението на инвестиционни посредници, които са физически или юридически лица, управлявани от едно-единствено физическо лице.
            
         
               (11)
            
            
               С цел осигуряване на правна сигурност, яснота и предвидимост на процедурата по лицензиране е целесъобразно критериите, по които компетентните органи оценяват пригодността на акционерите или съдружниците с квалифицирано дялово участие при издаване лиценз на инвестиционен посредник, да са същите, както определените в член 13 от Директива 2014/65/ЕС за оценка на планирано придобиване. По-конкретно, компетентните органи следва да оценяват пригодността на акционерите или съдружниците с квалифицирано дялово участие и финансовата стабилност на посредника, като вземат предвид критериите, свързани с репутацията, опита на лицата, управляващи неговата дейност, и финансовата стабилност на инвестиционния посредник.
            
         
               (12)
            
            
               С цел да се идентифицират всички пречки, които биха могли да попречат на ефективното упражняване на надзорните функции, компетентните органи следва да вземат предвид сложността и прозрачността на структурата на групата на инвестиционния посредник, географското местоположение на субектите от групата и извършваните от тях дейности.
            
         
               (13)
            
            
               Директива 95/46/ЕО на Европейския парламент и на Съвета (2) се прилага по отношение на обработката на лични данни от страна на държавите членки в изпълнение на настоящия регламент.
            
         
               (14)
            
            
               С оглед на последователността и с цел да се гарантира гладкото функциониране на финансовите пазари, е необходимо разпоредбите на настоящия регламент и съответните национални разпоредби, с които се транспонира Директива 2014/65/ЕС, да се прилагат от една и съща дата.
            
         
               (15)
            
            
               Настоящият регламент е изготвен въз основа на проектите на регулаторни технически стандарти, предадени на Комисията от Европейския орган за ценни книжа и пазари (ESMA).
            
         
               (16)
            
            
               Съгласно член 10 от Регламент (ЕС) № 1095/2010 на Европейския парламент и на Съвета (3) ESMA проведе открити обществени консултации, анализира потенциалните разходи и ползи и поиска становище от Групата на участниците от сектора на ценните книжа и пазарите, създадена по член 37 от посочения регламент,
            
         ПРИЕ НАСТОЯЩИЯ РЕГЛАМЕНТ:
   Член 1
   Обща информация
   Кандидат, който иска лиценз като инвестиционен посредник в съответствие с дял II от Директива 2014/65/ЕС, подава до компетентния орган заявление, което включва следната обща информация:
   
               a)
            
            
               неговото име (включително неговото юридическо наименование и всяка друга използвана от него фирма); правна структура (включително информация относно това дали ще бъде юридическо лице или, когато това е разрешено от националното законодателство, физическо лице), адрес на главно управление, а за съществуващите дружества — седалище, координати за връзка, неговия национален идентификационен номер, ако има такъв, както и:
               
                           i)
                        
                        
                           за местни клонове: информация относно мястото, където ще извършва дейността на клоновете;
                        
                     
                           ii)
                        
                        
                           за местни обвързани агенти: подробни данни относно неговите намерения да използва обвързани агенти;
                        
                     
         
               б)
            
            
               списък на инвестиционните услуги и дейности, спомагателните услуги и финансовите инструменти, които ще бъдат предоставяни, и дали ще бъдат държани (дори и временно) финансови инструменти и средства на клиенти.
            
         
               в)
            
            
               копия от дружествените документи и доказателство за вписването в националния регистър на дружествата, когато е приложимо.
            
         Член 2
   Информация относно капитала
   Кандидат, който иска лиценз като инвестиционен посредник в съответствие с дял II от Директива 2014/65/ЕС, представя пред компетентния орган информация и доказателства относно източниците на наличния си капитал, ако разполага с такива: Информацията включва:
   
               a)
            
            
               подробни данни относно използването на частни финансови ресурси, включително произход и наличност на тези средства;
            
         
               б)
            
            
               подробни данни относно достъпа до източниците на капитал и финансовите пазари, включително подробности за финансовите инструменти, които са или ще бъдат емитирани;
            
         
               в)
            
            
               всички съответни споразумения и договори относно набрания капитал;
            
         
               г)
            
            
               информация относно използването или очакваното използване на заемни средства, включително имената на съответните заемодатели и подробни данни за механизмите, които са или се очаква да бъдат предоставени, включително падежи, условия, ангажименти и гаранции, както и информация относно произхода на заемните средства (или на средствата, които се очаква да бъдат заети), когато заемодателят не е поднадзорна финансова институция;
            
         
               д)
            
            
               подробни данни относно средствата, използвани за прехвърляне на финансовите ресурси към посредника, включително мрежата, използванa за прехвърляне на тези ресурси.
               За целите на буква б), данните относно видовете набран капитал се отнасят, когато е приложимо, за видовете капитал по Регламент (ЕС) № 575/2013, и по-конкретно дали капиталът включва елементи на базовия собствен капитал от първи ред, елементи на допълнителния капитал от първи ред или елементи на допълнителния капитал от втори ред.
            
         Член 3
   Информация относно акционерите
   Кандидат, който иска лиценз като инвестиционен посредник в съответствие с дял II от Директива 2014/65/ЕС, представя пред компетентния орган следната информация относно своите акционери:
   
               a)
            
            
               списък на лицата с пряко или непряко квалифицирано дялово участие в инвестиционния посредник и размера на тези дялови участия, а за непреките дялови участия — името на лицето, чрез което се притежава делът, както и името на крайния притежател;
            
         
               б)
            
            
               за лицата с квалифицирано (пряко или непряко) дялово участие в инвестиционния посредник, документацията, изисквана от кандидат-приобретателите във връзка с придобиването и увеличаването на квалифицираните дялови участия в инвестиционни посредници в съответствие с членове 3, 4 и 5 от Делегиран регламент (ЕС) 2017/1946 на Комисията от 11 юли 2017 г. за допълнение на директиви 2004/39/ЕО и 2014/65/ЕС на Европейския парламент и на Съвета по отношение на регулаторните технически стандарти за изготвяне на изчерпателен списък на сведенията, които да бъдат включвани от кандидат-приобретателите в нотификацията за предложено придобиване на квалифицирано дялово участие в инвестиционен посредник (4);
            
         
               в)
            
            
               за корпоративните акционери, които са членове на група, органиграма на групата, в която са посочени основните дейности на всеки посредник от групата, посочване на всички регулирани субекти от групата и имената на съответните надзорни органи, както и връзката между финансовите и нефинансовите субекти от групата;
            
         
               г)
            
            
               за целите на буква б), когато притежателят на квалифицирано дялово участие не е физическо лице, документацията включва информация за всички членове на ръководния орган и генералния директор или всички други лица, изпълняващи равностойни функции.
            
         Член 4
   Информация относно ръководния орган и лицата, които управляват стопанската дейност
   Кандидат, който иска лиценз като инвестиционен посредник в съответствие с дял II от Директива 2014/65/ЕС, представя пред компетентния орган следната информация:
   
               a)
            
            
               по отношение на членовете на ръководния орган и лицата, действително ръководещи стопанската дейност, и съответните им правомощия и упълномощени лица:
               
                           i)
                        
                        
                           лични данни, включително име, дата и място на раждане, личен национален идентификационен номер, ако има такъв, адрес и координати за връзка;
                        
                     
                           ii)
                        
                        
                           длъжността, на която лицето е/ще бъде назначено;
                        
                     
                           iii)
                        
                        
                           автобиография, в която се посочва съответното образование и професионално обучение, професионален опит, включително имената на всички организации, за които лицето е работило и естеството и продължителността на упражняваните функции, по-специално за всички дейности, попадащи в обхвата на желаната длъжност; за позиции, заемани през последните 10 години, при описанието на съответните дейности се посочват подробно всички делегирани правомощия и правомощия във вътрешния процес на вземане на решения на лицето и областта на операциите под негов контрол.
                        
                     
                           iv)
                        
                        
                           документация, отнасяща се до репутацията и опита на лицето, по-специално списък с референтни лица, включително информация за контакт и препоръки;
                        
                     
                           v)
                        
                        
                           данни от регистри за съдимост и информация за наказателни разследвания или производства, съответните граждански и административни дела и дисциплинарни наказания, открити срещу лицето (включително лишаване от правото на упражняване на дейност като ръководител на предприятие, неплатежоспособност, несъстоятелност и подобни процедури), по-специално под формата на официален сертификат (ако и доколкото такъв е на разположение от съответната държава членка или трета държава), или чрез друг равностоен документ; информацията за текущи разследвания може да бъде предоставена чрез клетвена декларация;
                        
                     
                           vi)
                        
                        
                           информация относно отказ на регистрация, разрешение, членство или лиценз за извършване на търговска дейност, стопанска дейност или упражняване на професия; отнемане, отмяна или прекратяване на такава регистрация, разрешение, членство или лиценз; принудително отстраняване от регулаторен или държавен орган или от професионална организация или сдружение;
                        
                     
                           vii)
                        
                        
                           информация относно освобождаване от длъжност или ползваща се с доверие позиция, доверително или сходно отношение;
                        
                     
                           viii)
                        
                        
                           информация дали вече е била извършена оценка на репутацията и опита като приобретател или като лице, което управлява стопанска дейност (включително дата на оценката, наименование на органа и удостоверителни документи за резултата от оценката);
                        
                     
                           ix)
                        
                        
                           описание на финансовите и нефинансовите интереси или връзки на лицето и неговите близки роднини с членове на ръководния орган и титуляри на ключови функции в същата институция, институцията майка и дъщерни дружества и акционери;
                        
                     
                           x)
                        
                        
                           подробни данни за резултатите от оценките на пригодността на членовете на ръководния орган, проведени от кандидата;
                        
                     
                           xi)
                        
                        
                           информация относно минималния срок, през който лицето ще изпълнява функциите си в рамките на посредника (в години и месеци);
                        
                     
                           xii)
                        
                        
                           информация относно човешките и финансовите ресурси, предвидени за въвеждането в работата и обучението на членовете (в години и месеци);
                        
                     
                           xiii)
                        
                        
                           списък с понастоящем заеманите от лицето изпълнителни и неизпълнителни ръководни функции.
                        
                     За целите на буква а), подточка ix), понятието „финансови интереси“ включва кредитни операции, гаранции и залози, докато „нефинансови интереси“ може да включва семейни или близки взаимоотношения;
            
         
               б)
            
            
               служителите на вътрешните структури за управление и контрол.
            
         Член 5
   Финансова информация
   Кандидат, който иска лиценз като инвестиционен посредник в съответствие с дял II от Директива 2014/65/ЕС, представя пред компетентния орган следната информация относно финансовото си състояние:
   
               a)
            
            
               прогнозна информация на индивидуално и, когато е приложимо, на консолидирано и подконсолидирано групово равнище, включително:
               
                           i)
                        
                        
                           прогнозни счетоводни планове за първите три финансови години, в т.ч.:
                           
                                       —
                                    
                                    
                                       прогнозен баланс;
                                    
                                 
                                       —
                                    
                                    
                                       прогнозен отчет за приходите и разходите или отчет за доходите;
                                    
                                 
                     
                           ii)
                        
                        
                           използваните при планирането допускания за горепосочените прогнози, както и обяснение на данните, в т.ч. очакван брой и вид клиенти, очакван обем на сделките/поръчките, очаквани управлявани активи;
                        
                     
                           iii)
                        
                        
                           когато е приложимо, прогнозни изчисления на капиталовите изисквания и изискванията за ликвидност по отношение на посредника съгласно Регламент (ЕС) № 575/2013 на Европейския парламент и на Съвета (5) и прогнозен коефициент на платежоспособност за първата година;
                        
                     
         
               б)
            
            
               за дружества, които вече осъществяват дейност, задължителните финансови отчети на индивидуално и, когато е приложимо, на консолидирано и подконсолидирано групово равнище за последните три финансови периода, одобрени, когато финансовите отчети подлежат на одит, от външен одитор, включително:
               
                           i)
                        
                        
                           счетоводен баланс;
                        
                     
                           ii)
                        
                        
                           отчет за приходите и разходите или отчет за доходите;
                        
                     
                           iii)
                        
                        
                           годишни доклади и финансови приложения, както и всички други документи, регистрирани в съответния регистър или орган в рамките на определена територия от значение за финансовите отчети на предприятието и, когато е приложимо, доклад на одитора от последните три години или от началото на дейността;
                        
                     
         
               в)
            
            
               анализ на обхвата на консолидирания надзор по Регламент (ЕС) № 575/2013, включително информация кои субекти от групата ще бъдат включени в обхвата на изискванията за надзора на консолидирана основа след издаването на лиценз и на какво равнище в рамките на групата тези изисквания ще се прилагат на обща или подконсолидирана основа.
            
         Член 6
   Информация относно организацията на посредника
   Кандидат, който иска лиценз като инвестиционен посредник в съответствие с дял II от Директива 2014/65/ЕС, представя пред компетентния орган следната информация относно своята организация:
   
               a)
            
            
               програма за началните операции през следващите три години, включително информация относно планираните регламентирани и нерегламентирани дейности, подробна информация относно географското разпределение и дейностите, които ще бъдат извършени от инвестиционния посредник. Съответната информация в програмата за дейността включва:
               
                           i)
                        
                        
                           местопребиваване на потенциалните клиенти и целевите инвеститори;
                        
                     
                           ii)
                        
                        
                           маркетингови и рекламни дейности и мерки, включително езиците, на които са съставени проспектът и документите за предлагането; посочване на държавите членки, в които рекламите биват най-осезателно и често представяни; тип на рекламните документи (за да се определи основното географско позициониране на практическите маркетингови стратегии);
                        
                     
                           iii)
                        
                        
                           имената на търговците, извършващи директни продажби, финансовите консултанти и дистрибуторите, както и географското разположение на дейността им;
                        
                     
         
               б)
            
            
               подробни данни за одиторите на посредника, когато такава е налична към момента на подаване на заявлението за издаване на лиценз;
            
         
               в)
            
            
               организационната структура и системите за вътрешен контрол на дружеството, в т.ч.:
               
                           i)
                        
                        
                           личните данни на ръководителите на вътрешните функции (по управление и надзор), включително подробна автобиография, в която се посочва съответното образование, професионалното обучение и професионалният опит;
                        
                     
                           ii)
                        
                        
                           описание на ресурсите (по-специално човешките и техническите ресурси), разпределени по различните планирани дейности;
                        
                     
                           iii)
                        
                        
                           във връзка с държаните финансови инструменти и средства на клиенти, информация относно механизмите за гарантиране на клиентските активи (по-специално, наименованието на попечителя и съответните договори, когато финансовите инструменти и средства са държат при попечител);
                        
                     
                           iv)
                        
                        
                           обяснение по какъв начин посредникът ще изпълни своите пруденциални задължения и изисквания по отношение на осъществяването на дейността;
                        
                     
         
               г)
            
            
               информация относно статуса на заявлението, подадено от инвестиционния посредник за членство в схема за обезщетение на инвеститорите в държавата членка по произход, или доказателство за членство в такава схема, ако има такова;
            
         
               д)
            
            
               списък на функциите, услугите или дейностите, възложени на външни изпълнители (или тези, за които има намерение да бъдат възложени на външни изпълнители), и списък на сключените или планираните договори с външни доставчици, както и на ресурсите (по-специално, човешки и технически, както и системата за вътрешен контрол), които са под контрола на възложените на външни изпълнители функции, услуги или дейности;
            
         
               е)
            
            
               мерки за идентифициране и предотвратяване или управление на конфликтите на интереси, които възникват в хода на предоставянето на инвестиционни и допълнителни услуги, и описание на правилата за управление на продуктите;
            
         
               ж)
            
            
               описание на системите за мониторинг на дейностите на посредника, включително резервни системи, ако има такива, и системи и механизми за контрол на риска, когато посредникът желае да извършва алгоритмична търговия и/или да осигурява пряк електронен достъп;
            
         
               з)
            
            
               информация относно системите за спазване на изискванията, вътрешен контрол и управление на риска (система за мониторинг, вътрешни одити и функции по консултиране и оказване на помощ);
            
         
               и)
            
            
               подробни данни относно системите за оценка и управление на рисковете от изпиране на пари и финансиране на тероризма;
            
         
               й)
            
            
               планове за непрекъснатост на дейността, включително системи и човешки ресурси (ключов персонал);
            
         
               к)
            
            
               управление на регистрите, съхраняване на регистрираните данни и политики за съхраняване на регистрите;
            
         
               л)
            
            
               описание на процедурния правилник на посредника.
            
         Член 7
   Общи изисквания
   1.   Информацията, която се предоставя на компетентния орган на държавата членка по произход, както е посочено в членове 1 и 6, се отнася както за главното управление на посредника, така и за неговите клонове и обвързани агенти.
   2.   Информацията, която се предоставя на компетентния орган на държавата членка по произход, както е посочено в членове 2 и 5, се отнася за главното управление на посредника.
   Член 8
   Изисквания, приложими по отношение на управлението на инвестиционни посредници, които са физически лица, или на инвестиционни посредници, които са юридически лица, управлявани от едно-единствено физическо лице
   1.   Компетентният орган издава лиценз за инвестиционен посредник на физическо лице или на юридическо лице, управлявано от едно-единствено физическо лице, само когато:
   
               a)
            
            
               компетентните органи могат да установят бърза и лесна връзка с физическото лице;
            
         
               б)
            
            
               физическото лице разполага с достатъчно време, което да посвети на тази дейност;
            
         
               в)
            
            
               управителните органи и правилниците на инвестиционния посредник разрешават упълномощаването на лице, което да замести незабавно директора и да изпълнява всички негови задължения, ако последният не е в състояние да ги изпълнява;
            
         
               г)
            
            
               упълномощеното съгласно предходната точка лице е с достатъчно добра репутация и притежава достатъчно опит да замести директора по време на отсъствието или до назначаването на нов директор, за да се осигури стабилното и разумно управление на инвестиционния посредник. Лицето, упълномощено по отношение на инвестиционни посредници, които са физически лица, е също така на разположение за оказване на съдействие на синдици, както и на съответните органи при ликвидация на посредника. Лицето е на разположение за изпълнението на тази функция.
            
         2.   Като част от процедурата по лицензиране подалият заявлението инвестиционен посредник, който е физическо лице или юридическо лице, управлявано от едно-единствено физическо лице, представя пред компетентния орган информацията, посочена в член 4, параграф 1, букви а), в), г), д) и е), по отношение на лицето, упълномощено съгласно параграф 1, буква г) от настоящия член.
   Член 9
   Изисквания, приложими по отношение на акционерите и съдружниците с квалифицирано дялово участие
   Компетентният орган проверява дали искането за издаване на лиценз като инвестиционен посредник в съответствие с дял II от Директива 2014/65/ЕС осигурява достатъчно гаранции за стабилното и разумно управление на субекта, като оценява пригодността на предложените акционери и съдружниците с квалифицирано дялово участие, отчитайки възможното влияние върху инвестиционния посредник на всеки от предложените акционери и съдружниците с квалифицирано дялово участие, като има предвид всеки един от следните критерии:
   
               a)
            
            
               репутацията и опита на всяко лице, което ще ръководи дейността на инвестиционния посредник;
            
         
               б)
            
            
               репутацията на предложените акционери и съдружниците с квалифицирано дялово участие;
            
         
               в)
            
            
               финансовата стабилност на предложените акционери и съдружниците с квалифицирано дялово участие, по-специално във връзка с вида дейност, която инвестиционният посредник извършва или се предвижда да извършва;
            
         
               г)
            
            
               дали инвестиционният посредник ще бъде в състояние да спазва и да продължава да спазва пруденциалните изисквания, установени в член 15 от Директива 2014/65/ЕС и, когато е приложимо — в директиви 2002/87/ЕО (6) и 2013/36/ЕС (7) на Европейския парламент и на Съвета, и по-специално дали групата, от която той ще стане част, има структура, която позволява упражняване на ефективен надзор, ефективен обмен на информация между компетентните органи и разпределяне на отговорностите между компетентните органи;
            
         
               д)
            
            
               дали могат да бъдат направени обосновани предложения, че във връзка с издаването на лиценз на инвестиционния посредник се извършва, било е извършено или е имало опит за извършване на изпиране на пари или финансиране на тероризъм по смисъла на член 1 от Директива 2005/60/ЕО на Европейския парламент и на Съвета (8) или че издаването на лиценз на инвестиционния посредник би увеличило риска от това.
            
         Член 10
   Ефективно упражняване на надзорните функции
   Групова структура, в рамките на която инвестиционният посредник ще упражнява своята дейност, се счита за пречка за упражняване на надзорните функции на компетентния орган за целите на член 10, параграфи 1 и 2 от Директива 2014/65/ЕС във всеки от следните случаи:
   
               a)
            
            
               груповата структура е сложна и не е достатъчно прозрачна;
            
         
               б)
            
            
               груповата структура следва географското местоположение на субектите от групата;
            
         
               в)
            
            
               груповата структура включва дейности, извършвани от субектите в групата, които може да възпрепятстват компетентния орган ефективно да оцени пригодността на акционерите или съдружниците с квалифицирано дялово участие или влиянието на тесните връзки с инвестиционния посредник.
            
         Член 11
   Влизане в сила и прилагане
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   Той се прилага от първата от посочените в член 93, параграф 1, втора алинея от Директива 2014/65/ЕС дати.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 юли 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 173, 12.6.2014 г., стр. 349.
   
      (2)  Директива 95/46/ЕО на Европейския парламент и на Съвета от 24 октомври 1995 г. за защита на физическите лица при обработването на лични данни и за свободното движение на тези данни (ОВ L 281, 23.11.1995 г., стр. 31).
   
      (3)  Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (ОВ L 331, 15.12.2010 г., стр. 84).
   
      (4)  Вж. страница 32 от настоящия брой на Официален вестник.
   
      (5)  Регламент (ЕС) № 575/2013 на Европейския парламент и на Съвета от 26 юни 2013 г. относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012 (ОВ L 176, 27.6.2013 г., стр. 1).
   
      (6)  Директива 2002/87/ЕО на Европейския парламент и на Съвета от 16 декември 2002 г. относно допълнителния надзор на кредитните институции, застрахователните предприятия и на инвестиционните посредници към един финансов конгломерат и за изменение на директиви 73/239/ЕИО, 79/267/ЕИО, 92/49/ЕИО, 92/96/ЕИО, 93/6/ЕИО и 93/22/ЕИО на Съвета и директиви 98/78/ЕО и 2000/12/ЕО на Европейския парламент и на Съвета (ОВ L 35, 11.2.2003 г., стр. 1).
   
      (7)  Директива 2013/36/ЕС на Европейския парламент и на Съвета от 26 юни 2013 г. относно достъпа до осъществяването на дейност от кредитните институции и относно пруденциалния надзор върху кредитните институции и инвестиционните посредници, за изменение на Директива 2002/87/ЕО и за отмяна на директиви 2006/48/ЕО и 2006/49/ЕО (ОВ L 176, 27.6.2013 г., стр. 338).
   
      (8)  Директива 2005/60/ЕО на Европейския парламент и на Съвета от 26 октомври 2005 г. за предотвратяване използването на финансовата система за целите на изпирането на пари и финансирането на тероризъм (ОВ L 309, 25.11.2005 г., стр. 15)